NARIADENIE KOMISIE (ES) č. 1851/2006
zo 14. decembra 2006,
ktorým sa mení a dopĺňa príloha I k nariadeniu Rady (EHS) č. 2092/91, pokiaľ ide o príjem konvenčného krmiva počas obdobia sezónneho presunu stád
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), a najmä na druhú zarážku jeho článku 13,
keďže:
(1)
Pravidlá ekologickej výroby pre dobytok stanovené v časti B prílohy I k nariadeniu (EHS) č. 2092/91, ktoré zahŕňa pravidlá kŕmenia, sa musia uplatňovať počas celého života zvierat.
(2)
Jedným zo základných princípov ekologického poľnohospodárstva je široké využívanie pasenia.
(3)
V niektorých členských štátoch je pasenie na ekologicky obhospodarovaných pôdach kombinované so systémom tradičného spásania počas sezónneho presunu stád. Ak sa zvieratá počas sezónneho presunu stád presúvajú z jedného pasienka na druhý na vlastných nohách, na ceste na územia sezónneho pasenia aj z nich, ako aj pri presune medzi rôznymi sezónnymi pasienkami prechádzajú a pasú sa na konvenčnej pôde.
(4)
Je preto potrebné zabezpečiť, aby sa sezónny presun stád v prípade ekologicky chovaných zvierat neprerušil tým, že zvieratá spásajú určité množstvo konvenčného krmiva.
(5)
Nariadenie (EHS) č. 2092/91 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom výboru zriadeného podľa článku 14 nariadenia (EHS) č. 2092/91,
PRIJALA TOTO NARIADENIE:
Článok 1
V časti B prílohy I k nariadeniu (EHS) č. 2092/91 sa vkladá tento bod 4.10:
„4.10.
Napriek bodu 4.13 sa môžu zvieratá počas sezónneho presunu stád pásť na konvenčnej pôde počas presúvania z jedného pasienka na druhý na vlastných nohách. Príjem konvenčného krmiva vo forme trávy a inej vegetácie, ktorú zvieratá spásajú počas tohto obdobia, nepresiahne 10 % celkovej kŕmnej dávky za rok. Toto množstvo sa vypočíta ako percentuálny podiel krmiva poľnohospodárskeho pôvodu vyjadrený na sušinu.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. decembra 2006